User:Vickyrizov

ВОКАЛНО СТУДИО “НУША”

Ние сме Вокално студио “Нуша”.

Името ни е избрано от жената, която създава, ръководи и вдъхновява вокалното ни студио – неповторимата Нели Андреева. С гордост и признателност носим името “Нуша” – така искаме да съхраним паметта и да почетем труда на Нуша Ишизака - българка, омъжена за японец, положила огромни усилия за популяризирането на българския фолклор в Япония.

Нели Андреева е солист на НФА “Филип Кутев вече 18 години. Яркият й талант и завидната й творческа биография, са в хармонично съжителство със скромния й нрав и дълбоко човешките й добродетели.

Ние изпълняваме народни песни от всички фолклорни области на България. За нас е удоволствие да съживяваме българския фолклор и да продължаваме традициите на нашето уникално и неповторимо народно творчество.

Вокално студио “Нуша” е създадено и започва работа в последните месеци на 2013 година.

Първата публична изява на “Нуша” е на благотворителния концерт “Заедно можем да извършим промяна”, на 10 декември 2013 година, в София, организиран със съдействието на НФА “Филип Кутев” и НЧ “Възраждане”.

Вокалното студио е чест гост в предаването“От българско – по-българско” на Галя Асенова, телевизия “СКАТ”.

Често сме канени като гост-изпълнители на фолклорни събития в различни кътчета на България.

Участвали сме в Международния хоров фестивал “Черноморски звуци” в град Балчик.

В началото на 2015 година, в конкуренция с много български групи и музикални формации, спечелихме телевизионния кастинг за участие като гост-изпълнители в концерта на Слави Трифонов и“Ку-Ку бенд в зала “Арена Армеец” в София. На тази уникална по рода си сцена, на 25 април 2015 година, бяхме възторжено приети от публиката на Слави, която наброяваше около 17 000 души.

Съвместната ни работа с добре познатия в средите на електронната музика диджей Иван Шопов – Balkanski, ни донесе и Голямата награда“Златната мравка” на “mini aRT fest’2015” в София.

В края на месец май 2015 година, се осъществи и първото ни турне извън България. За нас беше огромно признание поканата да участваме в музикалния фестивал “FIMU” в град Белфорт – Франция. Там се представиха над 2000 невероятни музиканти и изпълнители, от 30 държави, пред повече от 80 000 души публика. На път за фестивала във Франция, пяхме и в Унгария и бяхме много топло посрещнати от учителите и учениците в Pecsi Sebestyen Enek-Zenei Altalanos es Alapfoku Muveszeti Iskola в Будапеща.

Гордеем се с участието си на Международния фолклорен фестивал “Zantecul de dragoste de-a lungul Dunarii” в Браила – Румъния. Там, през месец юни 2015 година, вокално студио “Нуша” спечели Първа награда.

Първият ни голям самостоятелен концерт се състоя на 15 октомври 2015 година, в Мраморната зала на Руския Културно-информационен център в град София.

С огромно вълнение преживяхме и 60 минутната ни изява, в рамките на общ концерт с “Bulgarian voices” – Берлин, както и с Bulgarian Orthodox Choir – Берлин, с подкрепата на Берлинския Хоров Съюз и Берлинския сенат. Концертът бе приет възторжено от около 1000 души, в престижната зала на Берлинската филхармония, на 28 май 2016 г.

На 3 юли 2016 година, бяхме специални гости на Международния хоров фестивал в град Ниш – Сърбия, чиято традиция датира от 1958 година. Пяхме 50 минути, на сцената на Летния театър в Ниш, с капацитет 2500 души. Бяхме много топло посрещнати и щедро аплодирани от присъстващите хора, много от които наши колеги.

На 19 ноември 2016 г. се представихме като специални гости в 12-тото поред събитие, организирано от HMSU - "Drum and Jazz", където пяхме пред многобройна публика и делихме сцена с интересни музиканти от България, Великобритания и САЩ.

На 25 ноември 2016 г. част от репертоара на “Нуша” бе официално приет от Министерство на Образованието като част от учебната програма по музика за учениците от първи клас в България.

На 11 декември 2016 г. организирахме Коледен благотворителен концерт, който се проведе в Балната зала на Военния клуб в София, със специалното участие на няколко от най-забележителните певици от НФА “Филип Кутев” и танцьорите от ФТА “Шевица”. При огромен успех и пълна зала, събрахме сумата от близо 4 хиляди лева в полза на националната кампания “ЛОКОМАТ за България”, инициирана от доктор Анелия Хохвартер - успешен офталмолог във Виена.

В началото на 2017 започнахме работа над първия ни албум. Записите приключиха през март 2017 г. Албумът “Крива коза” съдържа 15 изпълнения - аранжирани специално за Вокално студио “Нуша” от Георги Андреев и Николай Пеев.

В края на звукозаписната сесия, с професионален екип и кино камера заснехме първите 4 видеоклипа на “Нуша” - “Крива коза”, “Катерино, моме”, “Ниделю” и “Петлите пеят”, с режисьор Иван Шадов и оператор Борислав Стоянов.

На 4 май 2017 г. в Голямата зала на Руския Културно-информационен център организирахме големия ни годишен концерт със специалното участие на нашите малки Нушки. “Малка Нуша” е проект на Нели Андреева - вокално студио, в което пеят деца на възраст от 3 до 14 години. Те имат отделен репертоар, изучават солфеж и се подготвят за голямата сцена. Добрите ни приятели от ТФА “Шевица” също бяха част от нашия концерт.

На 15 май 2017 г. Вокално студио “Нуша” имаше специално участие в големия годишен концерт на ФТА “Шевица”. Техният хореограф и ръководител Петър Ангелов създаде за този концерт танц по песента “Крива коза”.

През юни 2017 ни гостуваха партньорите ни от Германия - “Bulgarian Voices Berlin”, с диригент Боряна Черети - Величкова. Организирахме 2 съвместни събития - open air концерт в София на 2 юни и концерт в Балабановата къща в Пловдив на 5 юни.

На 26 септември 2017 г. обявихме началото на съвместния ни проект с художничката Виржиния Стоянова. Целта на проекта е деца от всички възрасти да творят и развиват своята фантазия чрез рисуване и пеене, вдъхновени от богатата фолклорна традиция на България.

На 13 октомври 2017 г. отпътувахме за Хърватия по покана на известния джаз музикант Звездан Ружич, за да вземем участие в турнето на Звездан и неговия джаз секстет, представящо новия им албум - “Elfin Farewell”. Съвместните ни изпълнения очароваха хърватската публика и на трите концерта - в Загреб на 14 октомври, в Опатия на 15, и в Пула на 16 октомври. В края на турнето получихме покана за участие от Звездан в негов концерт в Хърватия през лятото на 2018 г.

През ноември 2017 г. бяхме поканени от Нешка Робева да станем част от турнето на нейния Коледен благотворителен спектакъл “НЯМА ТАКОВА ШОУ!”. Във връзка с предстоящо пътуване във Франция на Вокално студио “Нуша” през декември 2017, успяхме да пеем само на предпремиерата на спектакъла на 29 ноември в “Арена Ботевград”. Работата ни с Нешка Робева вдъхнови планове за съвместно национално турне преди Коледа на 2018 г.

Между 8 и 23 декември изнесохме 10 последователни концерта във Франция - Марсилия и околностите. Френското ни турне беше в рамките на Коледния фестивал “Chants de Noël”, който се провежда в района на Марсилия вече 25 години. В него ежегодно участват 5 или 6 формации от различни краища на света, представяйки рождествената музика на своята страна. Концертите на Вокално студио “Нуша”, проведени в най-величествените католически катедрали на Южна Франция, бяха съставени от 3 части в рамките на 60 минути: рождествена музика и ортодокс, написани специално за Вокално студио “Нуша” от композитора Николай Пеев, дуетни изпълнения на глас и китара - Нели Андреева и Николай Пеев, и традиционния фолклорен репертоар, включващ песни от различни региони на България. По време на турнето Вокално студио “Нуша” беше подкрепено от свой постоянен технически екип, осигурен от френските ни партньори, включващ режисьор, озвучители, осветители и координатори. Концертите - спектакли бяха възторжено приети от френската публика на следните дати и места:

9.12 - CASSIS, Saint-Michel, 17:00 11.12 - MARSEILLE, Saint-Michel, 18:30 12.12 - MARSEILLE, Sainte Rose de Lima, 18:30 13.12 - MARSEILLE, Petites Sœurs del Pauvres, 19:00 14.12 - ROGNAC, Saint-Jacques, 19:00 15.12 - AURIOL, Saint Pierre, 20:00 16.12 - EYGUIÈRES, Notre-Dame de Gràce, 19:00 20.12 - MARSEILLE, L’Estaque, 19:00 21.12 - SEPTÈMES LES-VALLONS, Espace Jean Ferrat, 19:00 22.12 - LA BARBEN, Salle de la Carraïre - Alain Ruault, 19:30

След завръщането си от Франция, в началото на януари 2018 г., спазихме и нашата ежегодна Коледна традиция, като посетихме с наша програма домове за възрастни хора и хора в неравностойно положение и пяхме, създавайки празник за обитателите и персонала на тези домове.

С трепет очакваме предстоящите през 2018 събития:

3 март 2018 г., София, Зала България - съвместен концерт със Софийска Филхармония под диригентсвтото на маестро Найден Тодоров. Концертът по случай националния празник на България под мотото “Музиката на България”, като част от цикъла “Музиката на Европа”. Репертоарът включва нов репертоар на Вокално студио “Нуша” - автентичен фолклор, с аранжименти на композитора Георги Андреев, създадени специално за съвместния проект на “Нуша” и Софийската Филхамония. юли 2018 г. - договорено турне в Япония, организирано от Широ Ишизака в памет на съпругата му Нуша Ишизака - благодетелката на българския фолклор, чието име носи Вокално студио “Нуша”. октомври 2018 г. - турне в Япония по покана на мениджърска агенция, проявила интерес в процеса на организация на турнето ни през юли (в напреднал процес на преговори) ноември/декември 2018 - национално турне с работно заглавие “ИМА ТАКОВА ШОУ!” - Коледен спектакъл на Нешка Робева (в процес на преговори и организация)